‘IVL’พลิกเป็นขาขึ้น
สเปรดสินค้าฟื้นแล้ว&#8220;IVL&#8221; มั่นใจจากนี้ไปเริ่มเป็นขาขึ้น สเปรดสินค้าหลายตัวมีทิศทางดีขึ้น เชื่อผ่านจุดต่ำสุดไปแล้ว
16 พ.ค. 2556

สเปรดสินค้าฟื้นแล้ว“IVL” มั่นใจจากนี้ไปเริ่มเป็นขาขึ้น สเปรดสินค้าหลายตัวมีทิศทางดีขึ้น เชื่อผ่านจุดต่ำสุดไปแล้ว
นายอาลก โลเฮีย ประธานเจ้าหน้าที่บริหาร บริษัท อินโดรามา เวนเจอร์ส (IVL) เปิดเผยว่า จากนี้ไปธุรกิจน่าจะเริ่มเข้าสู่วงจรขาขึ้นอย่างต่อเนื่องแล้ว จากการที่ธุรกิจได้ผ่านจุดต่ำสุดไปแล้วตั้งแต่ไตรมาส 4 ปีก่อนที่มีกำไรสุทธิเพียง 5 ล้านเหรียญสหรัฐ และไตรมาสแรกปีนี้เริ่มขยับเป็น 16 ล้านเหรียญสหรัฐ 
ทั้งนี้ ตลอด 5 เดือนที่ผ่านมา ส่วนต่างราคาสินค้าและวัตถุดิบ (สเปรด) ในสินค้า โดยเฉพาะโพลีเอสเตอร์ได้ทยอยปรับตัวสูงขึ้นจากความต้องการที่เพิ่มขึ้นทั้งจากจีนและสหรัฐ
“เศรษฐกิจโลกปี 2556 กับปี 2555 มีอัตราการเติบโตที่ใกล้เคียงกันที่ 7% แต่สิ่งที่ปีนี้มีความโดดเด่นชัดเจนคือ สเปรดที่ดีขึ้น เพราะการฟื้นตัวของเศรษฐกิจสหรัฐที่ภูมิอากาศอุ่นขึ้น ทำให้มีการบริโภคเครื่องดื่มและใช้ PET ในการผลิตขวดเครื่องดื่มมากขึ้น ขณะเดียวกันผู้บริโภคหลักอย่างจีนก็มีการใช้โพลีเอสเตอร์จำนวนถึง 3 ล้านตันต่อปี”
อย่างไรก็ดี ปีนี้บริษัทยังคงเป้ารายได้เติบโตที่ 19% จากปีก่อนที่มีรายได้ 2.15 แสนล้านบาท และกำไรก่อนหักดอกเบี้ย ภาษี และค่าเสื่อมราคา (อิบิตดา) เติบโตขึ้น 27% จากปีก่อน 
นายอาลก กล่าวว่า ปีนี้บริษัทตั้งเป้างบลงทุนเท่าเดิมที่ 300 ล้านเหรียญสหรัฐ ซึ่งล่าสุดใช้สำหรับการร่วมทุนกับผู้ผลิตเส้นใย Bicompoent ระดับโลกที่อยู่ใน จ.ระยอง ซึ่งจะช่วยเพิ่มมูลค่าสินค้าให้ดีขึ้น 
บริษัทจะตั้งบริษัทร่วมทุนใหม่ โดยจะถือหุ้นบริษัทละ 50% ขณะที่คาดว่าจะเริ่มดำเนินการได้ในไตรมาส 2 ปี 2558 
บริษัทได้ใช้งบประมาณเพื่อขยายกำลังการผลิตเส้นใย Bicompoent โรงงานแห่งเดิมที่สหรัฐให้มีกำลังการผลิตเพิ่มเป็น 3.4 หมื่นเมตริกตัน จากเดิม 2.38 หมื่นเมตริกตัน เพื่อเป็นการลดปัญหาคอขวดในกระบวนการผลิตและลดต้นทุนในการดำเนินงาน รวมทั้งเป็นการเพิ่มมูลค่าสินค้า ซึ่งคาดว่าจะเริ่มดำเนินการได้ในไตรมาส 4 ปีหน้า
นอกจากนี้ ยังมองว่าบริษัทไม่มีความกังวลต่อกรณีที่โรงงานผลิตอะโรเมติกส์บางแห่งจะหยุดซ่อมบำรุง เนื่องจากมองว่ากำลังการผลิตใหม่ที่กำลังจะเข้ามามีอยู่จำนวนมากจนไม่น่าจะทำให้หาวัตถุดิบได้ยาก ซึ่งจะส่งผลดีต่อต้นทุน PET ให้ต่ำลง และส่งผลให้บริษัทมีต้นทุนที่ถูกลง